《和紫阳先生感兴诗二十首 其九》
宋代·刘黻

坤舆载五岳，乾象垂三光。太极宰元化，俯仰无低昂。

一理贯万有，形色皆停当。晋风竞清谈，幽眇誇辉煌。

坐销白昼尽，狐兔睨其旁。天地亦为愁，何但颓偏方。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。